CELEX: 32015R1840
Language: hu
Date: 2015-10-07 00:00:00
Title: A Bizottság (EU) 2015/1840 végrehajtási rendelete (2015. október 7.) egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről (Istarski pršut/Istrski pršut [OEM])

14.10.2015   
            
            
               HU
            
            
               Az Európai Unió Hivatalos Lapja
            
            
               L 267/1
            
         A BIZOTTSÁG (EU) 2015/1840 VÉGREHAJTÁSI RENDELETE
   (2015. október 7.)
   egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről (Istarski pršut/Istrski pršut [OEM])
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendeletre (1) és különösen annak 52. cikke (2) bekezdésére,
   mivel:
   
               (1)
            
            
               Az 1151/2012/EU rendelet 50. cikke (2) bekezdése a) pontjának megfelelően a Bizottság közzétette az Európai Unió Hivatalos Lapjában
                   (2) Horvátország kérelmét az „Istarski pršut” elnevezés bejegyzésére.
            
         
               (2)
            
            
               Az 1151/2012/EU rendelet 51. cikke (2) bekezdésének megfelelően Szlovénia 2013. augusztus 30-i felszólalásában és 2013. október 25-i indokolással ellátott felszólalási nyilatkozatában kifogással élt a bejegyzés ellen. A kifogás elfogadhatónak bizonyult.
            
         
               (3)
            
            
               2014. február 7-én kelt levelében a Bizottság felkérte az érdekelteket a szükséges konzultációk lefolytatására, hogy saját belső eljárásaiknak megfelelően megegyezésre jussanak egymással. A Bizottság ezenkívül az 1151/2012/EU rendelet 51. cikke (3) bekezdése harmadik albekezdésének megfelelően három hónappal meghosszabbította a konzultáció lefolytatására vonatkozó határidőt.
            
         
               (4)
            
            
               Szlovénia többek között azt állította, hogy az „Istarski pršut” bejegyzése nem felel meg az oltalom alatt álló eredetmegjelölés meghatározásának, amennyiben a földrajzi terület, ahonnan a nyersanyagok származnak, nagyobb, mint a meghatározott földrajzi terület. Szlovénia ezenkívül azt állította, hogy a bejegyzés veszélyeztetné az „Istrski pršut” elnevezés létét; ez egy olyan termék neve Szlovéniában, amely ugyanolyan jellemzőkkel rendelkezik, mint az „Istarski pršut”, és már több mint öt évvel az „Istarski pršut” egységes dokumentumának az Európai Unió Hivatalos Lapjában való közzétételének napja előtt jogszerűen forgalomban volt.
            
         
               (5)
            
            
               Hat hónapnyi konzultáció után Horvátország és Szlovénia között megállapodás született. A megállapodásról a 2014. szeptember 3-án és 10-én kelt leveleikben tájékoztatták a Bizottságot.
            
         
               (6)
            
            
               A megállapodást követően a termékleírásban több módosításra került sor. Horvátország kérelme egy több országra (Horvátországra és Szlovéniára) kiterjedő kérelemmé módosult. Az „Istarski pršut” terméknév helyébe az „Istarski pršut/Istrski pršut” elnevezés lépett, hogy a szlovén nyelvű elnevezést is magában foglalja. Az előállítási területet kibővítették, hogy az az Isztriai-félsziget szlovén részét is magában foglalja. Továbbá kisebb módosítások kerültek bevezetésre a termékleírás egyéb szakaszaiban.
            
         
               (7)
            
            
               Mivel az egységes dokumentum jelentős mértékben módosult, a Bizottság az 1151/2012/EU rendelet 51. cikke (4) bekezdésének megfelelően újra elvégezte a kérelem vizsgálatát, és arra a következtetésre jutott, hogy a bejegyzés feltételei teljesülnek.
            
         
               (8)
            
            
               A terület horvát része tekintetében a nyersanyagok származási területe és a meghatározott földrajzi terület közötti különbség megmaradt úgy, ahogy az az eredeti kérelemben szerepelt. Mivel az 1151/2012/EU rendelet 5. cikkének (3) bekezdésében felsorolt összes követelmény teljesül, az elnevezésre alkalmazható a szóban forgó cikkben megállapított eltérés, és ennek megfelelően oltalom alatt álló eredetmegjelölésként bejegyezhető.
            
         
               (9)
            
            
               Az 1151/2012/EU rendelet 50. cikke (2) bekezdése a) pontjának megfelelően a Bizottság közzétette az Európai Unió Hivatalos Lapjában
                   (3) Horvátország és Szlovénia kérelmét az „Istarski pršut/Istrski pršut” elnevezés bejegyzésére.
            
         
               (10)
            
            
               A Bizottsághoz nem érkezett az 1151/2012/EU rendelet 51. cikke szerinti felszólalási nyilatkozat, ezért az „Istarski pršut/Istrski pršut” elnevezést be kell jegyezni,
            
         ELFOGADTA EZT A RENDELETET:
   1. cikk
   Az „Istarski pršut/Istrski pršut” (OEM) elnevezés bejegyzésre kerül.
   Az első albekezdésben szereplő elnevezés egy, a 668/2014/EU bizottsági végrehajtási rendelet (4) XI. mellékletének 1.2. osztályába – Húsipari termékek (főzve, sózva, füstölve stb.) – tartozó terméket azonosít.
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. október 7-én.
      
         
            a Bizottság részéről,
         
         
            az elnök nevében,
         
         Phil HOGAN
         
            a Bizottság tagja
         
      
   
   
      (1)  HL L 343., 2012.12.14., 1. o.
   
   
      (2)  HL C 155., 2013.6.1., 3. o.
   
   
      (3)  HL L 186., 2015.6.5., 9. o.
   
   
      (4)  A Bizottság 2014. június 13-i 668/2014/EU végrehajtási rendelete a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet alkalmazására vonatkozó szabályok megállapításáról (HL L 179., 2014.6.19., 36. o.).